
PRIJEDLOG


Na temelju članka 31. stavka 2. Zakona o Vladi Republike Hrvatske (“Narodne novine” broj 150/11, 119/14, 93/16, 116/18, 80/22 i 78/24), Vlada Republike Hrvatske je na sjednici održanoj ________ 2026. donijela




O D L U K U

O IZMJENI ODLUKE O FINANCIRANJU TROŠKOVA ZA STAMBENO ZBRINJAVANJE RASELJENIH OSOBA IZ UKRAJINE U
 POJEDINAČNOM SMJEŠTAJU

I.

U Odluci o financiranju troškova za stambeno zbrinjavanje raseljenih osoba iz Ukrajine (“Narodne novine” broj 37/22, 33/23, 40/24, 35/25 i 20/26) u točki III. riječi: “najduže do 4. ožujka 2027.’’ zamjenjuje se riječima: “najduže do 4. ožujka 2028.’’.

II. 

Ova Odluka stupa na snagu prvoga dana od dana objave u „Narodnim novinama“.



KLASA: 
URBROJ:
 
Zagreb,    


PREDSJEDNIK

mr. sc. Andrej Plenković











O B R A Z L O Ž E NJ E

U cilju pružanja humanitarne pomoći raseljenim osobama iz Ukrajine i članovima njihovih obitelji koji se zbog oružanog sukoba ne mogu vratiti u državu podrijetla, Republika Hrvatska organizira kolektivni i pojedinačni smještaj. 

Financiranje troškova korištenja stambenih jedinica u pojedinačnom smještaju za stambeno zbrinjavanje raseljenih osoba iz Ukrajine koje su napustile Ukrajinu od 24. veljače 2022. godine i došle na područja Republike Hrvatske, uređeno je Odlukom o financiranju troškova za stambno zbrinjavanje osoba iz Ukrajine u pojedinačnom smještaju koju je Vlada Republike Hrvatske donijela na svojoj sjednici održanoj 23. ožujka 2022. godine. 

Temeljem navedene Odluke Ministarstvo unutarnjih poslova, Ravnateljstvo civilne zaštite, kao najmoprimac, s vlasnicima koji su ustupili svoje nekretnine za smještaj raseljenih osoba, sklapa ugovor o najmu stambene jedinice za stambeno zbrinjavanje raseljenih osoba iz Ukrajine na rok od šest mjeseci s mogućnošću produženja najviše do godinu dana (točka III. stavak 2. Odluke).

Prvi ugovor o najmu u svrhu stambenog zbrinjavanja raseljenih osoba iz Ukrajine potpisan je 13. travnja 2022. godine, te produljen za narednih šest mjeseci s mogućnošću produljenja najviše do godinu dana.

22. ožujka 2023. godine Vlada Republike Hrvatske donijela je Odluku o izmjeni Odluke o financiranju troškova za stambeno zbrinjavanje raseljenih osoba iz Ukrajine u pojedinačnom smještaju kojom se financiranje produljuje do 4. ožujka 2024. godine.

4. travnja 2024. godine Vlada Republike Hrvatske donijela je Odluku o izmjeni Odluke o financiranju troškova za stambeno zbrinjavanje raseljenih osoba iz Ukrajine u pojedinačnom smještaju kojom se financiranje produljuje do 4. ožujka 2025. godine.

28. veljače 2025. godine Vlada Republike Hrvatske donijela je Odluku o izmjeni Odluke o financiranju troškova za stambeno zbrinjavanje raseljenih osoba iz Ukrajine u pojedinačnom smještaju kojom se financiranje produljuje do 4. ožujka 2026. godine.

27. veljače 2026. godine Vlada Republike Hrvatske donijela je Odluku o izmjeni Odluke o financiranju troškova za stambeno zbrinjavanje raseljenih osoba iz Ukrajine u pojedinačnom smještaju kojom se financiranje produljuje do 4. ožujka 2027. godine.

Na dan 1. rujna 2026., na temelju ugovora o najmu stambene jedinice za stambeno zbrinjavanje raseljenih osoba iz Ukrajine, smješteno je 3.708  raseljenih osoba. Ukupni trošak pojedinačnog smještaja do sada iznosi 17.441.073,15  eura.

Također, na dan 1. rujna 2026. u kolektivnom smještaju smještene su 2.301 raseljene osobe. Ukupni trošak kolektivnog smještaja do sada iznosi 119.295.869,12 eura.

Obzirom da postojeće ratno stanje te migracijski val koji je zahvatio civilno stanovništvo Ukrajine još uvijek traje, Republika Hrvatska i dalje nastavlja pružati pomoć raseljenim ukrajinskim državljanima u stambenom zbrinjavanju po dolasku na područje Republike Hrvatske. 
Bitno je istaknuti da je trošak stambenog zbrinjavanja jedne raseljene osobe iz Ukrajine u pojedinačnom smještaju temeljem ugovora o najmu stambene jedinice višestruko manji od troška zbrinjavanja u kolektivnom smještaju.

	Slijedom navedenog, predlažemo izmjenu Odluke o financiranju troškova za stambeno zbrinjavanje raseljenih osoba iz Ukrajine u pojedinačnom smještaju na način da se točkom III. omogući produženje ugovora o najmu najduže do 4. ožujka 2028. godine. 

